กทม. พร้อมดูแลช่วยเหลือ พระ สามเณร โรงเรียนพระปริยัติธรรมวัดผ่องพลอยวิริยาราม ย่านบางนา หลังพบติดเชื้อ 202 รูป
พลตำรวจเอก อัศวิน  ขวัญเมือง ผู้ว่าราชการกรุงเทพมหานคร มีความห่วงใยต่อสถานการณ์ที่พระและสามเณร โรงเรียนพระปริยัติธรรมวัดผ่องพลอยวิริยาราม เขตบางนา ติดเชื้อโควิด-19 เป็นจำนวนมาก จึงมอบหมายให้นายสุชัย พงษ์เพียรชอบ ที่ปรึกษาของผู้ว่าราชการกรุงเทพมหานคร ลงพื้นที่ตรวจสอบข้อเท็จจริง จากการสอบถามพระครูวิริยานุวัตร ผู้จัดการและผู้อำนวยการโรงเรียนดังกล่าวยืนยันว่า เป็นความจริง โดยเมื่อวันที่ 22 กรกฎาคม 2564 สมเด็จพระสังฆราชฯ มีพระรับสั่งให้ตรวจเชิงรุกภิกษุสามเณรที่โรงเรียนพระปริยัติธรรมวัดผ่องพลอยฯและทราบผลติดเชื้อตั้งแต่วันที่ 24 กรกฎาคมที่ผ่านมา พบติดเชื้อ 202 รูป ซึ่งผู้ป่วยทั้งหมดมีอาการอยู่ในระดับสีเขียว ขณะนี้ทางวัดได้แยกผู้ที่ไม่ติดเชื้อไม่ให้ปะปนกับผู้ติดเชื้อ โดยมีทีมแพทย์จากโรงพยาบาลสงฆ์และคลินิกใกล้เคียงดูแล อย่างไรก็ตาม ผู้ติดเชื้อทั้งหมดยังไม่มีอาการ หากเปลี่ยนจากผู้ป่วยสีเขียวเป็นสีเหลือง จะส่งตัวเข้ารับการรักษาที่โรงพยาบาลสงฆ์ทันทีนายสุชัยเป็นตัวแทนของผู้ว่าราชการกรุงเทพมหานคร มอบเครื่องวัดออกซิเจนจำนวน 4 เครื่องให้กับวัด เพื่อใช้สำหรับดูแลผู้ป่วยเบื้องต้น หากวัดต้องการสิ่งใดเพิ่มเติมกรุงเทพมหานครยินดีที่จะสนับสนุน เพื่อดูแลพระและสามเณรให้หายจากโรคโควิด-19 โดยเร็ว